Document ID: 31983R1087

KOMISSION ASETUS (ETY) N:o 1087/83,
annettu 4 päivänä toukokuuta 1983,
tavaroiden luokittelusta yhteisen tullitariffin alanimikkeeseen 22.02 A
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon yhteisen tullitariffin nimikkeistön yhdenmukaiseksi soveltamiseksi toteutettavista toimenpiteistä 16 päivänä tammikuuta 1969 annetun neuvoston asetuksen (ETY) N:o 97/69(1), sellaisena kuin se on viimeksi muutettuna Kreikan liittymisasiakirjalla, ja erityisesti sen 3 artiklan,
sekä katsoo, että
yhteisen tullitariffin nimikkeistön yhdenmukaisen soveltamisen varmistamiseksi on syytä antaa säännöksiä sovellettaviksi luokiteltaessa tiettyjä mallasvierteen käymisen avulla ja humaloita lisäämällä valmistettuja juomia, joiden alkoholipitoisuus ei ole suurempi kuin 0,5 tilavuusprosenttia ja joista käytetään toisinaan nimitystä alkoholittomat oluet,
neuvoston asetuksen (ETY) N:o 950/68(2), sellaisena kuin se on viimeksi muutettuna asetuksella (ETY) N:o 859/83(3), liitteenä olevan yhteisen tullitariffin nimikkeeseen 22.02 kuuluvat alkoholittomat juomat ja nimikkeeseen 22.03 mallasjuomat,
tällaisten tuotteiden hyvin pienen alkoholipitoisuuden, joka on enintään 0,5 tilavuusprosenttia, vuoksi niitä ei voida pitää nimikkeen 22.03 mallasjuomina,
kyseiset tuotteet on tämän vuoksi luokiteltava alkoholittomina juomina nimikkeeseen 22.02, ja tästä nimikkeestä olisi valittava alanimike 22.02 A,
yhteisen tullitariffin nimikkeistöä käsittelevän komitean asianmukaisen lausunnon puuttuessa komissio on tehnyt neuvostolle ehdotuksen asiasta annettavista säännöksistä asetuksen (ETY) N:o 97/69 3 artiklassa säädettyä menettelyä noudattaen, ja
neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, ja tämän vuoksi komission on syytä antaa ehdotetut säännökset asetuksessa (ETY) N:o 97/69 säädettyä menettelyä noudattaen,
ON ANTANUT TÄMÄN ASETUKSEN:
1 artikla
Mallasvierteen käymisen avulla ja humaloita lisäämällä valmistetut juomat, joiden alkoholipitoisuus ei ole suurempi kuin 0,5 tilavuusprosenttia ja joista käytetään toisinaan nimitystä alkoholittomat oluet, on luokiteltava yhteisen tullitariffin nimikkeeseen
22.02 Limonaatit, maustettu hiilihappoinen vesi (myös näin käsitelty kivennäisvesi) sekä muut alkoholittomat juomat, ei kuitenkaan nimikkeeseen 20.07 kuuluvat hedelmä- ja kasvismehut:
A. maitoa tai maitorasvaa sisältämättömät.
2 artikla
Tämä asetus tulee voimaan kahdentenakymmenentenäensimmäisenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä toukokuuta 1983.

Labels: 3
17